b'\n_START_ARTICLE_\nBrikcij iz Toursa\n_START_SECTION_\n\xc5\xbdivljenje\n_START_PARAGRAPH_\nBrikcij je bil \xc4\x8detrti \xc5\xa1kof v Toursu (Francija) in je nasledil sv. Martina leta 397.\n_START_SECTION_\nZgodovinske okoli\xc5\xa1\xc4\x8dine\n_START_PARAGRAPH_\nBrikcij je bil sodobnik svetega Avgu\xc5\xa1tina Hiponskega in je \xc5\xbeivel v \xc4\x8dasu efe\xc5\xa1kega koncila. De\xc5\xbeela Galija je bila del Rimskega cesarstva; tudi tam se je kr\xc5\xa1\xc4\x8danstvo po Konstantinovem Milanskem odloku, pa tudi po odlokih cesarja Teodozija Velikega, ki ga je konec 4. stoletja postavil za dr\xc5\xbeavno vero, hitro \xc5\xa1irilo. Zaradi preseljevanja\xc2\xa0\xc2\xbbbarbarskih\xc2\xab\xc2\xa0narodov so razmere postajale vedno bolj negotove.\n_START_SECTION_\nTe\xc5\xbeek zna\xc4\x8daj\n_START_PARAGRAPH_\nV njegovem \xc5\xbeivljenjepisu se legenda prepleta z zgodovino in ju je te\xc5\xbeko lo\xc4\x8diti._NEWLINE_Brikcij je bil sirota. Sv. Martin ga je iz usmiljenja sprejel in vzgojil v samostanu Marmoutiers. Pozneje je postal Martinov u\xc4\x8denec. Vendar je bil \xc4\x8dastihlepni, nestanovitni in godrnjavi Brikcij popolno nasprotje svojega u\xc4\x8ditelja Martina, kateremu je najprej slu\xc5\xbeil kot diakon. Ko so mu svetovali, naj ga vendarle odpusti, je le vzdihnil: \xe2\x80\x9c\xc4\x8ce je Jezus lahko prena\xc5\xa1al Juda, zakaj bi jaz ne mogel prena\xc5\xa1ati Brikcija?\xe2\x80\x9d Martin je v svoji daljnovidnosti videl v u\xc4\x8den\xc4\x8devi du\xc5\xa1i skrite velike Bo\xc5\xbeje darove: na delovanje milosti pa je bilo treba \xc4\x8dakati zelo dolgo._NEWLINE_Ker je hotel vzdr\xc5\xbeevati su\xc5\xbenje in konje, ga je v tem omejeval Martin in drugi menihi. Da bi se ma\xc5\xa1\xc4\x8deval, jih je Brikcij javno zasmehoval. Legenda na primer pripoveduje, kako je neki reve\xc5\xbe vpra\xc5\xa1al Brikcija po \xc5\xa1kofu Martinu, a ta mu je odgovoril: \xe2\x80\x9ePojdi v cerkev; ko bo\xc5\xa1 tam videl nekoga, ki stalno gleda proti nebu kot kak omejenec ali neumne\xc5\xbe, bo\xc5\xa1 vedel, da je ta pravi.\xc2\xab Drugi\xc4\x8d je zabrusil samemu Martinu, ki ga je nekaj opomnil:\xc2\xa0\xc2\xbbBarbar iz ogrske divjine ne more razlagati omikancu, ki se je rodil na obalah Loire, kako naj se obna\xc5\xa1a. Mene, ki so me stalno dobro vzgajali, naj bi pou\xc4\x8deval nevzgojeni stari legionar?\xc2\xab\xc2\xa0Martin se ni dal izzvati in je \xc5\xa1e naprej z njim potrpel \xe2\x80\x93 in Bric ga je prosil za odpu\xc5\xa1\xc4\x8danje \xe2\x80\x93 do naslednjega izbruha jeze.\n_START_SECTION_\n\xc5\xa0kof\n_START_PARAGRAPH_\nKot \xc5\xa1kof v Turu je Brikcij sicer opravljal svoje dol\xc5\xbenosti, vendar so se \xc5\xa1irile govorice, da se je vdal posvetnim u\xc5\xbeitkom. Njegovi sovra\xc5\xbeniki so nagovorili neko \xc5\xbeensko, naj ga obto\xc5\xbei zapeljevanja. Brikcij je zahteval, naj njen otrok sam pove, kdo je njegov o\xc4\x8de. Po \xc4\x8dude\xc5\xbeu je trimese\xc4\x8dni otrok zanikal, da bi bil Brikcij njegov o\xc4\x8de. Navzo\xc4\x8di so zahtevali, naj otrok pove tudi ime pravega o\xc4\x8deta, pa je Brikcij to prepre\xc4\x8dil. Ker je dosegel, da je trimese\xc4\x8dni otrok spregovoril, so ga obto\xc5\xbeili \xc4\x8darovni\xc5\xa1tva. Da bi dokazal svojo nedol\xc5\xbenost, je v \xc5\xbeep del \xc5\xbeare\xc4\x8de oglje in ga brez \xc5\xa1kode prinesel do groba svetega Martina. Kljub temu njegovi sovra\xc5\xbeniki niso mirovali in so zahtevali, da zapusti Tours in dobi odpu\xc5\xa1\xc4\x8danje grehov iz rok samega pape\xc5\xbea Siksta . Nazaj se je lahko vrnil \xc5\xa1ele \xc4\x8dez sedem let, ko ga je mno\xc5\xbeica burno sprejela leta 437. \xc5\xa0kofijski upravitelj je med tem umrl. Po vrnitvi je slu\xc5\xbeil Cerkvi s tak\xc5\xa1no poni\xc5\xbenostjo, da so ga ljudje \xc4\x8dastili za svetnika \xc5\xbee ob njegovi smrti.\n_START_SECTION_\nSmrt in \xc4\x8de\xc5\xa1\xc4\x8denje\n_START_PARAGRAPH_\nBrikcij je umrl 13. novembra 444, verjetno v \xc5\xa1kofijskem sede\xc5\xbeu Toursu.'